
讬讜诪讗 注讙 注"讘 - 驻讬专讜砖 砖讟讬讬谞讝诇抓

砖诇讗 讻住讚专 讜讛讞讝讬专讜 诇讜 讻住讚专. 砖讛讬讛 爪专讬讱 诇砖讗讜诇 转讞讬诇讛 讗诐 讬专讚 砖讗讜诇, 讜讗讞专 讻讱 诪讛 讬注砖讜 讘注诇讬 拽注讬诇讛. 讜讻讬讜谉 砖讬讚注 砖砖讗诇 砖诇讗 讻住讚专, 讞讝专 讜砖讗诇 讻住讚专, 砖谞讗诪专 诪讬讚 诇讗讞专 诪讻谉: "讛讬住讙专讜 讘注诇讬 拽注讬诇讛 讗转讬 讜讗转 讗谞砖讬 讘讬讚 砖讗讜诇 讜讬讗诪专 讛' 讬住讙讬专讜" (砖诪讜讗诇 讗' 讻讙, 讬讘).


讜讗诐 讛讜爪专讱 讛讚讘专 诇砖讗讜诇 砖谞讬诐 讻讗讞讚 讜讗讬谉 砖讛讜转 诇砖讗讜诇 讗讞转 讜诇拽讘诇 注讘讜专讛 转砖讜讘讛 讜诇讗讞专讬讛 诇砖讗讜转 讗转 讛砖谞讬讛 鈥� 诪讜转专 诇讜 诇砖讗讜诇 砖谞讬诐 讜讗祝 诪讞讝讬专讬谉 诇讜 砖谞讬诐, 砖谞讗诪专: "讜讬砖讗诇 讚讜讚 讘讛' 诇讗诪专 讗专讚祝 讗讞专讬 讛讙讚讜讚 讛讝讛 讛讗砖讬讙谞讜 讜讬讗诪专 诇讜 专讚祝 讻讬 讛砖讙 转砖讬讙 讜讛爪诇 转爪讬诇" (砖诪讜讗诇 讗' 诇, 讞).


讜注讜讚 讘注谞讬谉 讗讜专讬诐 讜转讜诪讬诐; 讜讗祝 注诇 驻讬 砖讙讝讬专转 谞讘讬讗 讞讜讝专转 砖驻注诪讬诐 砖谞讘讜讗转 讛谞讘讬讗 诇专注讛, 谞讗诪专转 诇讛转专讗讛 讘诇讘讚 讜讗讬谞讛 诪转拽讬讬诪转 转诪讬讚 鈥� 讙讝讬专转 讗讜专讬诐 讜转讜诪讬诐 讗讬谞讛 讞讜讝专转. 砖谞讗诪专: "讘诪砖驻讟 讛讗讜专讬诐" (讘诪讚讘专 讻讝, 讻讗), 诇讜诪专, 砖讚讘专 讛讗讜专讬诐 讻驻住拽 讚讬谉 讘诪砖驻讟.


讜注讜讚: 诇诪讛 谞拽专讗 砖诪谉 讗讜专讬诐 讜转讜诪讬诐? 鈥� "讗讜专讬诐" 砖诪讗讬专讬谉 诪讘讗专讬诐 讜诪驻专砖讬诐 讗转 讚讘专讬讛谉, "转诪讬诐" 鈥� 砖诪砖诇讬诪讬谉 讗转 讚讘专讬讛谉, 砖讛诐 诪转拽讬讬诪讬诐 转诪讬讚.


讜讗诐 转讗诪专: 讘讙讘注转 讘谞讬诪讬谉 诪驻谞讬 诪讛 诇讗 讛砖诇讬诪讜? 砖讛专讬 砖讗诇讜 驻注诪讬诐 讗讞讚讜转, 讜诇讗 谞转拽讬讬诐 讘讬讚诐 讻驻讬 拽讬讘诇讜 讗转 讛转砖讜讘讛?


讛讟注诐 讛讜讗: 讛诐 砖诇讗 讘讬讞谞讜 讗诐 诇谞爪讞 讗诐 诇讛谞爪讞, 砖砖讗诇转诐 讛讬转讛 专拽 讗诐 诇注诇讜转 诇诪诇讞诪讛, 讜诇讗 砖讗诇讜 讗诐 讬谞爪讞讜 讘讛 诇讻砖讬注诇讜, 讜讘讗讞专讜谞讛 砖讘讬讞谞讜 讜砖讗诇讜 注诇 讻讱 讗诪谞诐 讛住讻讬诪讜 注诪诐, 砖谞讗诪专: "讜驻讬谞讞住 讘谉 讗诇注讝专 讘谉 讗讛专谉 注诪讚 诇驻谞讬讜 讘讬诪讬诐 讛讛诐 诇讗诪专 讛讗讜住祝 注讜讚 诇爪讗转 诇诪诇讞诪讛 注诐 讘谞讬 讘谞讬诪谉 讗讞讬 讗诐 讗讞讚诇 讜讬讗诪专 讛' 注诇讜 讻讬 诪讞专 讗转谞谞讜 讘讬讚讱" (砖讜驻讟讬诐 讻, 讻讞), 讜讻谉 讛讬讛.


讜砖讜讗诇讬诐: 讻讬爪讚 谞注砖讬转, 讻诇讜诪专: 讻讬爪讚 谞注谞讛 讛讻讛谉 讘讗讜专讬诐 讜转讜诪讬诐? 专' 讬讜讞谞谉 讗讜诪专? 讗讜转讬讜转 讛转砖讜讘讛 讘讜诇讟讜转 诪讘讬谉 砖讗专 讛讗讜转讬讜转 讛讻转讜讘讜转 讘讞讜砖谉 讜讛讜讗 诪爪专驻谉 讘注爪诪讜. 专讬砖 诇拽讬砖 讗讜诪专: 诪爪讟专驻讜转 讛讗讜转讬讜转, 讜诪转讞讘专讜转 讝讜 注诐 讝讜.


讜诪拽砖讬诐: 讜讻讬爪讚 讗驻砖专 诇拽讘诇 转砖讜讘讛 诇讻诇 砖讗诇讛, 讜讛讗 [讜讛专讬] 诇讗 讻转讬讘 讘讛讜 [谞讗诪专 讘讛诐] 讘讬谉 砖诪讜转 讛砖讘讟讬诐 讛讞拽讜拽讬诐 注诇 讗讘谞讬 讛讞讜砖谉, 讛讗讜转 "爪讚"讬". 讗诪专 专讘 砖诪讜讗诇 讘专 讬爪讞拽: 讘讞讜砖谉 讛诪砖驻讟 讙诐 "讗讘专讛诐 讬爪讞拽 讜讬注拽讘" 讻转讬讘 [谞讗诪专] 砖诐. 讜诪拽砖讬诐 注讜讚: 讜讛讗 [讜讛专讬] 诇讗 讻转讬讘 [谞讗诪专] 讘讞讜砖谉 讛讗讜转 "讟讬"转", 砖讗讬谞讜 诇讗 讘砖诪讜转 讛讗讘讜转 讜诇讗 讘砖诪讜转 讛砖讘讟讬诐! 讗诪专 专讘 讗讞讗 讘专 讬注拽讘: "砖讘讟讬 讬砖讜专讜谉" 讻转讬讘 [讻转讜讘] 砖诐. 讜注诇 讬讚讬 讻讱 讬砖 住讚专 讗诇祝 讘讬转 砖诇诐.


诪讬转讬讘讬 [诪拽砖讬诐] 诪诪讛 砖砖谞讬谞讜: 讻诇 讻讛谉 砖讗讬谞讜 诪讚讘专 讘专讜讞 讛拽讜讚砖 讜砖讻讬谞讛 砖讜专讛 注诇讬讜 鈥� 讗讬谉 砖讜讗诇讬谉 讘讜 讘讗讜专讬诐 讜转讜诪讬诐. 砖讛专讬 砖讗诇 爪讚讜拽 讘讗讜专讬诐 讜转讜诪讬诐 讜注诇转讛 诇讜 转砖讜讘讛, 砖讗诇 讗讘讬转专 讜诇讗 注诇转讛 诇讜 讜谞住转诇拽 讻转讜爪讗讛 诪讻讱 诪谉 讛讻讛讜谞讛, 砖谞讗诪专: "讜讬注诇 讗讘讬转专 注讚 转诐 讻诇 讛注诐" (砖诪讜讗诇 讘' 讟讜, 讻讚), 诪砖诪注 砖讛注讬拽专 讛讜讗 讙讬诇讜讬 专讜讞 讛拽讜讚砖 砖诇 讛讻讛谉!


讜诪砖讬讘讬诐: 住讬讜注讬 讛讜讛 诪住讬讬注 讘讛讚讬讬讛讜 [诪住讬讬注 讛讬讛 讛讻讛谉 讘专讜讞 讛拽讜讚砖 注诪讛诐, 注诐 讛谞讙诇讛 讘讗讜专讬诐 讜转讜诪讬诐], 讗讘诇 讛讬讛 谞讝拽拽 诇讗讜专讬诐 讜转讜诪讬诐, 讜诇讗 讛讬转讛 讝讜 谞讘讜讗讛 诇注爪诪讛.


讗 砖谞讬谞讜 讘诪砖谞讛 砖讗讬谉 砖讜讗诇讬谉 讘讗讜专讬诐 讗诇讗 诇诪诇讱 讜诇讗讘 讘讬转 讚讬谉 讜讻谉 诇诪讬 砖讛爪讬讘讜专 爪专讬讱 诇讜. 讜砖讜讗诇讬诐: 诪谞讗 讛谞讬 诪讬诇讬 [诪谞讬讬谉 讚讘专讬诐 讗诇讜]? 讗诪专 专' 讗讘讛讜: 砖讗诪专 拽专讗 [讛讻转讜讘]: "讜诇驻谞讬 讗诇注讝专 讛讻讛谉 讬注诪讚 讜砖讗诇 诇讜 讘诪砖驻讟 讛讗讜专讬诐 诇驻谞讬 讛' 注诇 驻讬讜 讬爪讗讜 讜注诇 驻讬讜 讬讘讜讗讜 讛讜讗 讜讻诇 讘谞讬 讬砖专讗诇 讗转讜 讜讻诇 讛注讚讛" (讘诪讚讘专 讻讝, 讻讗). "讛讜讗" 鈥� 讝讛 诪诇讱, 砖讛专讬 讬讛讜砖注 讻诪诇讱 讬砖专讗诇 讛讜讗. "讜讻诇 讘谞讬 讬砖专讗诇 讗转讜" (讘诪讚讘专 讻讝, 讻讗) 鈥� 讝讛 诪砖讜讞 诪诇讞诪讛 砖讻诇 讬砖专讗诇 讬讜爪讗讬诐 诇诪诇讞诪讛 讗讞专讬讜 讻讚讘专讬讜. "讜讻诇 讛注讚讛" (讘诪讚讘专 讻讝, 讻讗) 鈥� 讝讜 住谞讛讚专讬谉 砖讛诐 专讗砖讬 注讚转 讬砖专讗诇, 讜讗诐 讻谉 专诪讜讝讬诐 讻讗谉 讻诇 讘注诇讬 讛转驻拽讬讚 砖谞诪谞讜 讘诪砖谞讛.



讗 诪砖谞讛 讬讜诐 讛讻驻讜专讬诐 砖谞爪讟讜讬谞讜 讘转讜专讛 诇讛转注谞讜转 讘讜, 讗住讜专 诪砖讜诐 讻讱 讘讗讻讬诇讛 讜讘砖转讬讛 讜讘专讞讬爪讛 讜讘住讬讻讛 (诪砖讬讞转 讛讙讜祝 讘砖诪谉) 讜讘谞注讬诇转 讛住谞讚诇, 讜讘转砖诪讬砖 讛诪讟讛. 讗讘诇 讛诪诇讱 诪驻谞讬 讻讘讜讚讜 讜讻谉 讛讻诇讛 讻诇 砖诇讜砖讬诐 讬讜诐 诇谞讬砖讜讗讬讛, 砖爪专讬讻讛 诇谞讜讬 诪讬讜讞讚 讻讚讬 诇讛转讞讘讘 注诇 讘注诇讛 鈥� 讬专讞爪讜 讗转 驻谞讬讛诐 讘讬讜诐 讛讻讬驻讜专讬诐. 讜讛讞讬讛 (讛讬讜诇讚转) 讛诪爪讟注专转 鈥� 转谞注讜诇 讗转 讛住谞讚诇, 讗诇讜 讚讘专讬 专' 讗诇讬注讝专. 讜讞讻诪讬诐 讗讜住专讬谉.


讜诪驻专讟讬诐: 讛讗讜讻诇 讘讬讜诐 讛讻讬驻讜专讬诐 讻讻讜转讘转 (驻专讬 讛转诪专) 讛讙住讛 (讛讙讚讜诇讛), 讻诪讜讛 讜讻讙专注讬谞转讛, 讻诇讜诪专: 诇讗 讻砖讬注讜专 讛诪讗讻诇 砖讬砖 讘讛 讘转诪专 讘诇讬 讙专注讬谞讜, 讗诇讗 讻讚讬 谞驻讞 砖诇 转诪专 讜讙专注讬谞讜. 讜讛砖讜转讛 诪诇讗 诇讜讙诪讬讜 (讻讚讬 砖讬诪诇讗 驻讬讜) 鈥� 讛专讬 讝讛 讞讬讬讘 诪谉 讛转讜专讛, 砖讘讬讟诇 诪爪讜转 注讬谞讜讬 讘讬讜诐 讛讻讬驻讜专讬诐. 讻诇 讛讗讜讻诇讬诐 砖讗讚诐 讗讜讻诇 诪爪讟专驻讬谉 诇讻讚讬 砖讬注讜专 讝讛 砖诇 讻讜转讘转, 讜讻诇 讛诪砖拽讬谉 诪爪讟专驻讬谉 诇砖讬注讜专 砖诇 诪诇讗 诇讜讙诪讬讜. 讗讜诇诐 讛讗讜讻诇 讜砖讜转讛 讻讗讞讚 讗讬谉 诪爪讟专驻讬谉 诇砖讬注讜专 讗讞讚, 讗诇讗 讗讜讻诇 诇讞讜讚 讜砖转讬讛 诇讞讜讚.


讘 讙诪专讗 注诇 诇砖讜谉 讛诪砖谞讛 砖讬讜诐 讛讻讬驻讜专讬诐 "讗住讜专 讘讗讻讬诇讛 讜讘砖转讬讛", 转讜讛讬诐: 诪讚讜注 谞拽讟讛 讛诪砖谞讛 讘诇砖讜谉 "讗住讜专" 砖诪砖诪注讛 砖讬砖 专拽 注讘讬专讛 讘讚讘专?! 讜讛专讬 注谞讜砖 讻专转 讛讜讗 讗诐 讗讜讻诇, 讜讛讬讛 专讗讜讬 诇讻转讜讘 "讞讬讬讘"! 讗诪专 专' 讗讬诇讗, 讜讗讬转讬诪讗 [讜讬砖 讗讜诪专讬诐] 砖讗诪专 讝讗转 专' 讬专诪讬讛: 诇讗 谞爪专讻讛 讚专讱 讘讬讟讜讬 讝讜 讗诇讗 诇讞爪讬 砖讬注讜专. 讻诇讜诪专: 讗祝 注诇 驻讬 砖诇讗 讗讻诇 讗讚诐 讗转 诪诇讜讗 讛砖讬注讜专 砖讞讬讬讘 注诇讬讜 讻专转 讗诇讗 驻讞讜转 诪讻谉 鈥� 诪讻诇 诪拽讜诐 讬砖 讘讻讱 诪砖讜诐 讗讬住讜专, 讜诇讻谉 讛砖转诪砖讛 讛诪砖谞讛 讘诇砖讜谉 "讗住讜专".


讜砖讜讗诇讬诐: 讛谞讬讞讗 [讝讛 谞讜讞] 诇诪讗谉 讚讗诪专 [诇砖讬讟转 诪讬 砖讗诪专] 讻讬 讞爪讬 砖讬注讜专 讗祝 讛讜讗 讗住讜专 诪谉 讛转讜专讛, 讗诇讗 砖诇讗 讞讬讬讘讛 注诇讬讜 讛转讜专讛 注讜谞砖 鈥� 讛专讬 诇砖讜谉 讝讜 专讗讜讬讛, 讗诇讗 诇诪讗谉 讚讗诪专 [诇砖讬讟转 诪讬 砖讗诪专] 讻讬 讞爪讬 砖讬注讜专 诪讜转专 诪谉 讛转讜专讛, 讜诇讗 谞讗住专 诇讗讻讜诇 驻讞讜转 诪讻砖讬注讜专 讗诇讗 注诇 讬讚讬 讞讻诪讬诐, 讗诐 讻谉 诪讗讬 讗讬讻讗 诇诪讬诪专 [诪讛 讬砖 诇讜诪专] 诇砖讬讟转讜?


讚讗讬转诪专 [砖谞讗诪专] 砖谞讞诇拽讜 讗诪讜专讗讬诐 讘砖讗诇讛 诪讛 讚讬谞讜 砖诇 讞爪讬 砖讬注讜专 讘讚讘专 讗讬住讜专, 专' 讬讜讞谞谉 讗诪专: 讗住讜专 讛讜讗 诪谉 讛转讜专讛, 砖讛转讜专讛 讗住专讛 讗讻讬诇转 讗讬住讜专 讘讻诇 砖讛讜讗, 专讬砖 诇拽讬砖 讗诪专: 诪讜转专 诪谉 讛转讜专讛. 讜诪注转讛, 讛谞讬讞讗 [转讬专讜抓 讝讛 砖讗诪专谞讜 谞讜讞] 讗讬驻讜讗 诇砖讬讟转 专' 讬讜讞谞谉. 讗诇讗 诇砖讬讟转 专讬砖 诇拽讬砖 诪讗讬 讗讬讻讗 诇诪讬诪专 [诪讛 讬砖 诇讜诪专]? 讜诪砖讬讘讬诐: 诪讜讚讛 专讬砖 诇拽讬砖 砖讗住讜专 讞爪讬 砖讬注讜专 诇驻讞讜转 诪讚专讘谞谉. 讜讗诐 讻谉, 讗祝 诇驻讬 砖讬讟转讜 讗驻砖专 诇讜诪专 砖讬讜诐 讛讻讬驻讜专讬诐 讗住讜专 讘讗讻讬诇讛 讜讘砖转讬讛 诇讙讘讬 讞爪讬 砖讬注讜专 诪讚讘专讬 讞讻诪讬诐.


讜砖讜讗诇讬诐: 讗讬 讛讻讬 [讗诐 讻讱], 砖诇讚注转 专讬砖 诇拽讬砖 讬砖 讘讞爪讬 砖讬注讜专 讗讬住讜专 诪讚讘专讬 讞讻诪讬诐, 诇讗 谞讬讞讬讬讘 注诇讬讛 [讬转讞讬讬讘 注诇讬讜] 拽专讘谉 砖讘讜注讛, 讗诇诪讗 转谞谉, [讜诪驻谞讬 诪讛 砖谞讬谞讜 讘诪砖谞讛] 讜讘讬讗专谞讜 讚讘专 讝讛 讘讚专讱 讗讞专转; 砖砖谞讬谞讜: 诪讬 砖讗诪专 讘砖讘讜注转讜: "砖讘讜注讛 砖诇讗 讗讜讻诇" 讜讗讻诇 谞讘讬诇讜转 讜讟专讬驻讜转 砖拽爪讬诐 讜专诪砖讬诐 鈥� 讞讬讬讘 诪砖讜诐 注讜讘专 注诇 讛砖讘讜注讛. 讜专' 砖诪注讜谉 驻讜讟专.


讜讛讜讬谞谉 讘讛 [讜讛讬讬谞讜 注讜住拽讬诐 讜诪转拽砖讬诐 讘讘注讬讛 讝讜]: 讗诪讗讬 [诪讚讜注] 讬讛讗 讞讬讬讘 诪砖讜诐 砖讘讜注讛? 讛诇讗 诪讜砖讘注 讜注讜诪讚 诪讛专 住讬谞讬 讛讜讗, 讻讻诇 讬砖专讗诇, 砖诇讗 诇讗讻讜诇 讚讘专讬诐 讗诇讛, 讜诇驻讬 讛讛诇讻讛 讗讬谉 砖讘讜注讛 讞诇讛 注诇 砖讘讜注讛, 讜砖讘讜注转讜 讛砖谞讬讛 砖谞砖讘注 讻讗讬诇讜 诇讞讝拽 砖讘讜注讛 专讗砖讜谞讛 诇讗 讞诇讛 讻诇诇, 讜讗诐 讻谉 诪讚讜注 讬讛讗 讞讬讬讘 注诇 讛驻专转讛? 专讘 讜砖诪讜讗诇 讜专' 讬讜讞谞谉 讚讗诪专讬 [砖讗诪专讜] 讘注谞讬讬谉 讝讛: 砖讻讗谉 诪讚讜讘专 讘讻讜诇诇 讚讘专讬诐 讛诪讜转专讬诐 注诐 讚讘专讬诐 讛讗住讜专讬谉. 讻诇讜诪专: 讗讬诇讜 讛讬讛 谞砖讘注 专拽 砖诇讗 讬讗讻诇 谞讘讬诇讜转 讜讟专讬驻讜转 讜讗讻诇谉 鈥� 讜讚讗讬 诇讗 讛讬讛 讞讬讬讘 诪砖讜诐 讛砖讘讜注讛 砖讛专讬 讻讘专 诪讜砖讘注 讜注讜诪讚 讛讜讗, 讗讘诇 讻讬讜谉 砖谞砖讘注 砖诇讗 讬讗讻诇 讻诇诇, 讻讬讜谉 砖砖讘讜注转讜 讞诇讛 讙诐 注诇 讚讘专讬诐 砖诪讜转专 诇讗讻诇诐, 讞诇讛 讗讬驻讜讗 讛砖讘讜注讛 注诇 讻诇 讚讘专, 讜诇讻谉 讞讬讬讘 讗诐 注讜讘专 注诇讬讛.


讜专讬砖 诇拽讬砖 讗诪专: 讗讬 讗转讛 诪讜爪讗 讛住讘专 诇诪砖谞讛 讝讜 讗诇讗 讘诪驻专砖 讜讗讜诪专 砖诇讗 讬讗讻诇 讞爪讬 砖讬注讜专 讜讗诇讬讘讗 讚专讘谞谉 [讜注诇 驻讬 砖讬讟转 讞讻诪讬诐] 砖讛谞砖讘注 砖诇讗 讬讗讻诇, 讗住专 注爪诪讜 专拽 讘讻砖讬注讜专 讗讻讬诇讛, 讜讗诐 讗讜讻诇 讞爪讬 砖讬注讜专 讗讬谉 讘讜 讗讬住讜专 讜诇讻谉 爪专讬讱 诇驻专砖 砖谞砖讘注 讙诐 注诇 讞爪讬 砖讬注讜专, 讗讜 讘谞砖讘注 住转诐 讘诇讗 诇驻专砖 讞爪讬 砖讬注讜专,

